(Ortografía tradicional) Aretak ri Jesús cꞌä cꞌo cucꞌ ri apóstoles,
xubij chque chi mebel bic pa ri tinimit Jerusalén chanim,
xane chi queyeꞌnic.
Je waꞌ xubij:
Chiweyej na chi cäyataj chiwe ri bim lok rumal ri nu Tat,
jas ri xinbij chiwe,
—xcha chque.
Kas tzij,
ri tat Juan xuban qui kasnaꞌ ri winak rucꞌ jaꞌ,
are cꞌu ri ix xa pa quieb oxib kꞌij cäban na i kasnaꞌ rucꞌ ri Lokꞌalaj Espíritu,
—xcha chque.
Are cꞌu ri apóstoles qui mulim quib rucꞌ ri Jesús,
xquitaꞌ cꞌu che ri Areꞌ,
xquibij:
Kajaw,
¿a mat xopan ri kꞌij ri cäya la chque ri ka winakil chi quetakan chi na jumul puwiꞌ ri ka tinimit Israel rech man cäquitakej tä takanic ri niqꞌuiaj winak chic pa ka wiꞌ?
—xecha che.
Xchꞌaw cꞌu ri Jesús,
xubij chque:
Ri kꞌij,
ri ajilabal,
man yaꞌtal tä chiwe ix chi quiwetamaj,
xane xak xuwi pu kꞌab ri ka Tat cꞌo wi ronojel waꞌ.
Aretak cꞌut cäpe ri Lokꞌalaj Espíritu pi wiꞌ,
cäcꞌoji na i chukꞌab.
Te cꞌu riꞌ quixeꞌc,
quitzijoj na jas ri i wilom chi xinban che qui toꞌic ri winak,
jas ri xincꞌulmaj aretak xincämisaxic,
xukujeꞌ aretak xincꞌastaj chquixol ri cäminakib.
Ronojel waꞌ quitzijoj na pa Jerusalén,
pa tak conojel ri tinimit re Judea,
re Samaria,
xukujeꞌ cꞌä pa tak ri qui tinimit ri winak ri sibalaj naj e cꞌo wi cho ruwächulew,
—xcha chque.
Aretak ri Jesús xtoꞌtaj chubixic waꞌ we tzij riꞌ chque ri apóstoles,
xyac bi chicaj chquiwäch.
Ri e areꞌ tajin quecaꞌy che aretak xpaki chicaj,
xchꞌuktaj cꞌu rumal jun sutzꞌ,
man xecowin tä chic xquilo.
Ri e areꞌ tajin quecaꞌy chicaj che ri Jesús,
xak cꞌu teꞌtalic xquicꞌut quib quieb achijab pa qui xcut ri sibalaj sak ri catzꞌiak.
We achijab riꞌ xechꞌawic,
xquibij chque ri apóstoles:
Tataꞌib,
alak riꞌ ri aj Galilea,
¿jas che xak cꞌo alak chiꞌ,
tajin cäcaꞌy alak chicaj?
—quecha chque.
We Jesús riꞌ ri xyac bi chxol alak,
xpaki chicaj,
cäpe chi na ri Areꞌ jumul chic.
Je cꞌu waꞌ ru petic jas ri xubano,
xeꞌ chicaj,
—xecha ri achijab chque ri apóstoles.